બીજી તરફ છે વખાના માર્યા ‘પૃથ્વી પરનું સ્વર્ગ’ જેવું પોતાનું વતન છોડીને આવેલા કાશ્મીરી મુસ્લિમ પરિવારોના કામચલાઉ તંંબુઓ. છુટાછવાયા તંબુઓમાં મહેંદી લગાવેલી દાઢીવાળા કેટલાક કાશ્મીરી યુવકો ફરી રહ્યા છે. કોઈ તંબુમાંથી વૃદ્ધ મહિલાની આજીજીભરી આંખો તગતગતી દેખાય છે, તો કોઈ તંબુમાંથી અચાનક ‘મિસ ઇન્ડિયા’ને પણ લઘુતાગ્રંથિ પ્રેરે તેવો કોઈ ચહેરો ડોકાઈને તરત અંદર ખેંચાઈ જાય છે. કલશોર કરતાં બાળકોની ટોળી, સસ્તો નાસ્તો વેચતા ફેરિયાઓની બૂમો, સાંજ પડ્યે માળામાં પાછાં ફરતાં પંખીઓનો કલશોર અહીં અનુભવી શકાય છે.